Marjâne Satrapi
Marjâne Satrapi er en iransk-fransk forfatter, instruktør og skuespiller, der i år 2000 brød igennem internationalt med en grafisk roman, Persepolis, om sin barndom under og efter den iranske, islamiske revolution.
Satrapi voksede op i en politisk bevidst familie i 1970'ernes Teheran, hvor hun både mødte traditionel iransk livsmåde og revolutionær marxistisk tænkning. Hun gik i den franske skole i Teheran frem til revolutionen i 1979 og i almindelig iransk skole derefter. I 1984 blev hun af sine forældre sendt til Wien, hvor hun tog en studentereksamen, og i 1989 vendte hun tilbage til studier på Kunstakademiet på Teherans Universitet. I 1994 emigrerede hun til Frankrig, hvor hun studerede kunst og blev illustrator. Satrapi lever i dag i Paris.
Marjâne Satrapi debuterede på fransk i årene 2000-2001 med de to første bind af den selvbiografiske grafiske roman Persepolis 1 – Min iranske barndom, der handler om Satrapis oplevelser som et 10-årigt barn i Den Islamiske Republik Iran. Den grafiske romans tegninger og tekst er bevidst holdt enkelt i sort og hvidt, og det er barnets synsvinkel, der fortælles fra. Hermed skaber Satrapi en umiddelbar, naiv, sød og ironisk fortællerstemme og billedflade, der spidder såvel den levemåde som den politik, det nye styre presser ned over hovedet på den iranske befolkning. Samtidig går Satrapis egen familie og miljø ikke fri for satire og kærlig kritik. I det hele taget søger forfatteren at give et på en gang kærligt, kritisk og nuanceret portræt af Iran og iranerne efter revolutionen, således at det præ-revolutionære Iran ikke bare fremstår som et dæmonisk, reaktionært land.
Persepolis 2 – Teheran tur-retur, der udkom i to bind i årene 2002-2003, og som også er selvbiografisk, handler om Satrapis tilbagekomst til Teheran efter et til tider traumatisk ophold i Wien. Bind to af den grafiske novelle tager på mange måder tråden op efter bind 1, men er tydeligt mere feministisk i sin kritik af det mandsdominerede iranske samfund samt mere kritisk over for styret og de mange ofre – såkaldte martyrer – krigen mod Irak fra 1980 til 1988 bragte.
Marjâne Satrapi har skrevet flere værker, alle på fransk, der er blevet oversat til mange sprog. På dansk findes Persepolis – Min iranske barndom og Persepolis – Teheran tur-retur samt Broderier, alle oversat af Julie Paludan-Müller og udgivet på Carlsens forlag.